OB-verslag oor Phala Phala eers later bekendPres. Cyril Ramaphosa (Foto: Stefan Heunis/AFP) Die Openbare Beskermer (OB) bevestig dat die ondersoekspan, wat die Phala Phala-ondersoek hanteer het, ŉ skrywe op 20 Januarie 2023 aan die klaer uitgereik het. “Dié brief dien as inligting oor die vordering van die ondersoek, kragtens ons standaard bedryfsprosedures,” sê Ndili Msoki, waarnemende woordvoerder van die OB. “Die ondersoekspan het inligting en bewysstukke ingesamel, dit hersien en die geldigheid daarvan bepaal voor die voorlopige verslag afgehandel is. Dié verslag mag nie aan die publiek beskikbaar gemaak word terwyl die ondersoek voortduur nie, kragtens artikel 7(2) van die wetgewing.” Msoki sê ná die OB se gehalteversekeringsprosesse afgehandel is, sal die voorlopige verslag aan die betrokke partye uitgereik word, en steeds nie beskikbaar wees vir die publiek nie. Sodra dié proses afgehandel is, sal die finale verslag gepubliseer word. Die Phala Phala-skandaal het in Junie 2022 op die lappe gekom toe Arthur Fraser, ŉ voormalige spioenbaas, ŉ klag by die polisie aanhangig gemaak het. Fraser het beweer dat Ramaphosa die diefstal van miljoene dollar op sy wildplaas in Limpopo toegesmeer het.